Lav et referat af nedenstående tekst:

Tekst:
Fem pæle. 48 timer. 20.000 kroner. Der er meget på spil i TV2 Nords pælesidningskonkurrence, som lørdag er gået ind i slutspurten. Klokken 15 bliver årets mester i pælesidning kåret, og lørdag morgen sidder der tre deltagere tilbage. Se konkurrencen direkte her. - Jeg er meget træt, og jeg koncentrerer mig bare om ikke at falde i søvn, siger deltager Dennis Martin Chajkowski. Ved siden af ham sidder Maiken Toft Møller, som også er hårdt ramt efter en lang nat. - Natten startede godt. Vi var gode til at snakke. Men klokken tre fik vi natmad, og så dalede energien – dér blev det hårdt, siger Maiken Toft Møller. Alle tre deltagere er dog fast besluttede på at holde ud til den bitre ende. - Vi hopper ikke ned før klokken 15. I hvert fald ikke frivilligt, siger den tredje tilbageværende deltager, Jeppe Haugaard. Livredder: De er max pressede På sidelinjen holder livredder Andreas Uni Kjeldgaard-Man øje med deltagernes tilstand. Han tror på, at de tre pælesiddere når igennem de sidste timer. - Jeg er 100 procent sikker på, at de kommer igennem, siger han. Han kan dog tydeligt mærke, at det er hårdt på pælene. - De er max pressede. Nu mærker de reaktionen på ikke at sove. Kroppen reagerer helt uvant, siger livredderen. To deltagere udgik Fredag aften måtte to deltagere give op. Sammen med livredder Andreas Uni Kjeldgaard-Man blev de enige om at stoppe, mens legen var god. En af dem er Jesper Revsbech Andersen, som måtte udgå af konkurrencen på grund af sår på lårene. Han har dog har valgt at blive siddende inde på land ved søen i Aabybro, hvor konkurrencen foregår. Her regner han med at blive til den bitre ende. - Det er okay at sidde hernede – jeg kan lige så godt blive her, til det er slut, siger han. Hjemme venter hans kone og fem børn, hvoraf den ene blot er tre uger gammel. - De synes, det er fint, at jeg er hopper af pælen, og nu glæder de sig til, jeg kommer hjem, siger han. Hvis alle tre tilbageværende deltagere stadig sidder på pælen lørdag klokken 15, afgøres pælestriden på point, som deltagerne har optjent undervejs.

Referat:
De Nordjyske Mesterskaber i Pælesidning er ved at nå til vejs ende. Tre deltagere sidder tilbage, og trætheden har nu ramt for alvor.